Sluier van geheimhouding oor Stellenbosch-bylmoorde Die Van Breda-gesin: Marli (16) en haar ma Teresa staan voor. Henri (20), Rudi (22) en hul pa, Martin staan agter. Foto: Facebook Meer as twee maande ná die bylaanval op die Van Breda-gesin in hul huis op die De Zalze-landgoed net buite Stellenbosch, is daar steeds geen duidelikheid of en wanneer iemand in verband met die moorde in hegtenis geneem gaan word nie. Lt.kol. André Traut, woordvoerder van die polisie, het Woensdag aan Maroela Media gesê daar is nog “geen verwikkelinge” nie. Hy wou geen verdere kommentaar lewer nie. Die polisie het vroeër verlede maand gesê daar is “beduidende vordering” met die ondersoek, maar dat die vordering in dié stadium nie met die media gedeel kan word nie. Die Van Breda-gesin is einde Januarie in hul huis aangeval. Martin van Breda (55), sy vrou, Theresa (54), en hul seun Rudi (22) het aan hul beserings beswyk. Marli (16) is ernstig beseer in die aanval en haar broer, Henri (20), het ligte beserings opgedoen. Marli is vroeër verlede maand uit die hospitaal ontslaan en in ’n rehabilitasiesentrum opgeneem waar sy verdere behandeling ontvang. Adv. Martin Coetzee, wat deur Marli se voogde as haar regsverteenwoordiger aangestel is, het Woensdag aan Maroela Media gesê hy kan nie verder kommentaar lewer oor die aangeleentheid nie. Die nasionale vervolgingsgesag (NVG) het ook verlede maand bevestig dat hy die moorddossier ontvang het, maar kon nie bevestig of iemand binnekort in hegtenis geneem gaan word nie. Rapport het destyds berig die dossier bevat genoeg bewyse om ŉ verdagte aan te kla.